Muudetud ettepanek NÕUKOGU DIREKTIIV millega muudetakse direktiivi 77/388/EMÜ seoses postiteenuste käibemaksuga (komisjoni esitatud EÜ asutamislepingu artikli 250 lõike 2 alusel)

SELETUSKIRI

1. Ettepaneku eesmärk

Kuues käibemaksudirektiiv sisaldab sätteid, millega vabastatakse maksust riiklike postiteenistuste teatavate teenuste pakkumine ja nendega seotud kauba tarnimine. See vabastab maksust ka postiteenustes kasutatavate markide müümise. Need sätted võeti vastu 1977. aastal ning neid ei ole sellest ajast ajakohastatud. Praegu on postiteenused Euroopas aina rohkem konkurentsile avatud ning kuna kehtivad eeskirjad sätestavad sarnaste teenuste erineva maksustamise olenevalt pakkuja liigist, ei vasta need enam neutraalsuse põhimõttele.

2. Taust

- Komisjon võttis oma esialgse ettepaneku [KOM (2003) 234, lõplik versioon] vastu 5. mail 2003.

- Asutamislepingu artiklis 93 lubatud nõustamiskorra raames avaldas Euroopa Parlament oma arvamuse 11. märtsil 2004. Arvamuses nõudis ta, et komisjon võtaks vastu 12 muudatust.

3. Komisjoni arvamus Euroopa Parlamendi muudatuste kohta

3.1 Üldhinnang

Mõned Euroopa Parlamendi poolt 11. märtsi täiskogu istungil heaks kiidetud muudatused on kooskõlas komisjoni eesmärkidega luua taas võrdne mänguruum Euroopa postiturul, kaitstes samal ajal teatavaid postikasutajaid postiteenuste kõrgemate hindade eest. Seega komisjon aktsepteerib neid muudatusi ja muudab vastavalt oma ettepanekut.

3.2 Asjakohaste muudatuste läbivaatamine

- Uue tarnekohaeeskirja rakendusala [artikli 1 punkt 1]

Parlament teeb ettepaneku laiendada komisjoni ettepanekus sisalduvat eri tarnekohaeeskirja rakendusala nii, et kohaldada seda standardpostiteenuste suhtes seoses tavalisi kirju, otseposti, raamatuid, katalooge ja ajalehti sisaldavate adresseeritud ümbrike või pakkidega, mis kaaluvad kuni 10 kg. See muudatus viiks kõnealuse kaalu vastavusse direktiivi 97/67 artikli 3 lõikes 4 nimetatuga ning on loomulik piir selles sektoris. Muudatus on komisjonile vastuvõetav.

- Teenuste osutamine, mis on maksust vabastatud, kuna need on seotud kaupade ekspordiga [artikli 1 punkt 3]

Kuuenda käibemaksudirektiivi artikli 15 lõike 13 kehtivas tekstis on kaupade ekspordiga seotud teenuste puhul sätestatud maksuvabastusest välja jäetud need teenused, mis on artikli 13 kohaselt maksust vabastatud. Komisjoni ettepanek muudab artikli 15 lõiget 13 nii, et jätta maksuvabastusest välja ka teenused, mis on hõlmatud artikli 1 punktis 1 esitatud uue tarnekohaeeskirjaga. Võttes arvesse artikli 1 punkti 1 muudatusi, tuleb muuta ka artikli 1 punkti 3.

- Kaupade ja teenuste loetelu, mille suhtes võib kohaldada vähendatud käibemaksumäärasid [artikli 1 punkt 6]

Komisjoni esialgne ettepanek lubas liikmesriikidel kohaldada vähendatud määra teatavate postiteenuste suhtes, nimelt nende suhtes, mis on hõlmatud artikli 1 punktidega 1 ja 3. Nende kahe artikli muudatused nõuavad artikli 1 punkti 6 vastavat muutmist.

- Kavandatava direktiivi rakendamise tähtaeg [uus põhjendus 10 ning artikli 2 lõige 1]

Nii avaliku kui erasektori postioperaatorid võivad vajada pisut aega, et kohandada oma süsteeme sellest direktiivist tulenevate uute maksukohustustega. Parlament on väljendanud oma muret selle suhtes ning nõudnud, et liikmesriikidele ja operaatoritele antaks piisavalt aega, et muudatusteks ette valmistuda. Ta on teinud ettepaneku, et direktiivi rakendamise tähtaeg oleks 1. jaanuar 2007. See artikli 2 muudatus on komisjonile vastuvõetav.

4. Järeldus

Vastavalt EÜ asutamislepingu artikli 250 lõikele 2 muudab komisjon oma ettepanekut vastavalt eespool sätestatule.

2003/0091 (CNS)

Muudetud ettepanek NÕUKOGU DIREKTIIV millega muudetakse direktiivi 77/388/EMÜ seoses postiteenuste käibemaksuga

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 93,

võttes arvesse komisjoni ettepanekut, [1]

[1] ELT C ..., ..., lk ....

võttes arvesse Euroopa Parlamendi arvamust, [2]

[2] ELT C ..., ..., lk ....

võttes arvesse Euroopa Majandus- ja Sotsiaalkomitee arvamust, [3]

[3] ELT C 80, 30.3.2004, lk 135.

ning arvestades järgmist:

(1) Kehtiv postiteenuste käibemaksuvabastus nõukogu 17. mai 1977. aasta kuuenda direktiivi 77/388/EMÜ (kumuleeruvate käibemaksudega seotud liikmesriikide õigusaktide ühtlustamise kohta - ühine käibemaksusüsteem: ühtne maksubaas) [4] alusel piirdub üksnes avaliku sektori postioperaatoritega ning sellest tulenev erinevus, mille alusel on need teenused maksust vabastatud, kui neid osutavad avaliku sektori operaatorid, ent maksustatavad, kui neid osutavad erasektori postioperaatorid, moonutab konkurentsi.

[4] EÜT L 145, 13.6.1977, lk 1. Direktiivi on viimati muudetud direktiiviga 2004/7/EÜ (ELT L 27, 30.1.2004, lk 44).

(2) Siseturu nõuetekohaseks toimimiseks tuleb sellised moonutused võimaluse korral kõrvaldada.

(3) Komisjon järgib strateegiat, millega ajakohastatakse ja lihtsustatakse käibemaksusüsteemi toimimist siseturu kontekstis. [5]

[5] KOM(2000) 348 lõplik.

(4) Seoses käibemaksu kohaldamisega postiteenuste suhtes tuleks kõik sellised teenused maksustada, käsitledes neid kaupade transpordi teenustena, ning võimaldada seega postioperaatoritel maha arvata ostude puhul sisendilt makstud maks. Selle tulemusena peaksid üldiselt netohinnad vähenema ning käibemaksu kehtestamisest tulenev üldine hinnatõus ei ole tõenäoliselt võrdne igas liikmesriigis kohaldatava standardmääraga.

(5) Selleks, et võidelda brutohinnatõusu vastu teatavates piiratud valdkondades eraisikute jaoks, on asjakohane kohaldada vähendatud määra, mis tekitab sama mõju tulule kui kehtiv maksuvabastus. Siiski ei tohiks kehtestada kogu sektoris vähendatud määra, kuna see tekitaks veel rohkem moonutusi.

(6) Eksitus- või pettusvõimaluste vähendamiseks, eeskirjade lihtsustamiseks ning ühenduse süsteemi võrreldavuse tagamiseks teiste sarnaste süsteemidega tuleks kiriposti puhul tarnekohaeeskirju.

(7) Postioperaatorite lihtsustatud arvestussüsteemi tõhususe suurendamiseks peaks olema võimalik käsitleda postmarke kaubana, ent marke ei tuleks maksustada, kui neid tarnitakse postiteenuste kasutamise eesmärgil.

(8) Võttes arvesse riiklike postioperaatorite kasutatava tehnoloogia erinevat taset, tuleks liikmesriikidel lasta koostada kõige sobivam spetsiaalne arvestussüsteem.

(9) Põhimõtteliselt peaks kolmandates riikides asutatud postioperaatoritel olema võimalus käibemaksu tagastamiseks 17. novembri 1986. aasta kolmeteistkümnenda nõukogu direktiivi 86/560/EMÜ alusel, mis käsitleb kumuleeruvate käibemaksudega seotud liikmesriikide õigusaktide ühtlustamist ja ühenduse territooriumil registreerimata maksukohustuslastele käibemaksu tagastamise korda. [6] Võttes siiski arvesse, et mõne riigile kuuluva postioperaatori tegevust ei pruugita lugeda majandustegevuseks, mis seega takistab sellist tagastamist, tuleks sätestada maksuvabastus koos mahaarvamisõigusega mis tahes lõppmaksetelt Euroopa Parlamendi ja nõukogu 15. detsembri 1997. aasta direktiivi (ühenduse postiteenuste siseturu arengut ja teenuse kvaliteedi parandamist käsitlevate ühiseeskirjade kohta) [7] artikli 2 lõike 15 tähenduses kolmandatest riikidest sissetuleva rahvusvahelise posti jaotamise puhul.

[6] EÜT L 326, 21.11.1986, lk 40.

[7] EÜT L 15, 21.1.1998, lk 14.

(10) Selleks, et postioperaatorid saaksid oma süsteeme kohandada, antakse liikmesriikidele piisavalt aega käesoleva direktiivi täitmiseks vajalike õigusnormide kehtestamiseks.

(11) Kuna liikmesriigid ei saa eespool nimetatud põhjustel käesoleva direktiivi eesmärke täielikult saavutada ning need saaks paremini saavutada ühenduse tasandil, võib ühendus võtta meetmeid kooskõlas asutamislepingu artiklis 5 sätestatud subsidiaarsuspõhimõttega. Kõnealuses artiklis sätestatud proportsionaalsuse põhimõtte kohaselt ei lähe käesolev direktiiv nimetatud eesmärkide saavutamiseks vajalikust kaugemale.

(12) Seetõttu tuleks vastavalt muuta direktiivi 77/388/EMÜ,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 77/388/EMÜ muudetakse järgmiselt.

(1) Artiklile 9 lisatakse lõige 2a:

"Erandina lõike 2 punktist b loetakse standardpostiteenused seoses tavalisi kirju, otseposti, raamatuid, katalooge ja ajalehti sisaldavate adresseeritud ümbrike või pakkidega, mis kaaluvad kuni 10 kg, tarnituks riigis, kus transport algab, välja arvatud juhul, kui kogumise ja kättetoimetamise eest maksab saaja, millisel juhul loetakse iga selline saadetis kättetoimetatuks tarnekohas.

Käesolevas direktiivis tähendab mõiste "standardpostiteenused" postisaatjale pakutavat tavapärast põhiteenust, sealhulgas kiireimasse standardikategooriasse kuuluvat kättetoimetamist, kui eksisteerib rohkem kui üks kategooria, ning tähitud või registreeritud saadetiste kättetoimetamist, ent mitte alltöövõtjate pakutavaid kullerteenuseid ega teenuseid seoses lõppmaksetega Euroopa Parlamendi ja nõukogu direktiivi 97/67/EÜ [8] artikli 2 lõike 15 tähenduses. Adresseeritud ümbrik või pakk on saadetis, millele on märgitud isik nimi ja aadress."

[8] EÜT L 15, 21.1.1998, lk 14.

(2) Artiklit 13 muudetakse järgmiselt:

a) A osas jäetakse välja lõike 1 punkt a;

b) B osas asendatakse punkt e järgmisega:

"e) maksumärkide ja muude samalaadsete markide, v. a postmarkide tarnimine nimiväärtusega;"

(3) Artikli 15 punkt 13 asendatakse järgmisega:

"13. teenuste osutamine, sh vedu ja abitehingud, v.a artikli 13 kohaselt maksust vabastatud teenuste osutamine ning standardpostiteenused seoses tavalisi kirju, otseposti, raamatuid, katalooge ja ajalehti sisaldavate adresseeritud ümbrike või pakkidega, mis kaaluvad kuni 10 kg, kui need on vahetult seotud artikli 7 lõikega 3 või artikli 16 lõike 1 A osaga hõlmatud kauba impordi või ekspordiga."

(4) XIV jaotisele lisatakse järgmine artikkel 26d:

"Artikkel 26d Postioperaatorite eriskeem

Kui liikmesriigid kohaldavad vähendatud määra vastavalt artikli 12 lõike 3 punktile a ja H lisa 18. kategooriale, võivad nad, ilma et see piiraks muid ühenduse sätteid, ning tingimuste alusel, mille nad võivad määrata, et takistada võimalikku maksudest kõrvalhoidumist, maksustamise vältimist või kuritarvitusi, lubada tasumisele kuuluva maksu määramist transporditavate saadetiste arvu põhjal.

Selleks et vältida topeltmaksustamist, võivad selle skeemi vastu võtvad liikmesriigid varieerida postmarkide käsitlemist ulatuses, mida nad peavad vajalikuks, et tagada üksnes postiteenuste maksustamine.

Kui selline kord vastu võetakse, kaasavad liikmesriigid asjakohase sätte mis tahes maksustatava isiku jaoks, kellel postiteenuste pakkuja kliendina on õigus mahaarvamisele artikli 17 alusel."

(5) F lisast jäetakse välja 5. kategooria.

(6) H lisale lisatakse järgmine kategooria:

"18. Standardpostiteenused seoses tavalisi kirju, otseposti, raamatuid, katalooge ja ajalehti sisaldavate adresseeritud ümbrike või pakkidega, mis kaaluvad kuni 10 kg, mis on kehtestatud ülempiir selle valiku kasutamise puhul."

Artikkel 2

Liikmesriigid jõustavad käesoleva direktiivi järgimiseks vajalikud õigusnormid hiljemalt 1. jaanuariks 2007. Liikmesriigid teatavad nendest viivitamata komisjonile.

Kui liikmesriigid need õigusnormid vastu võtavad, lisavad nad nendesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

Artikkel 3

Käesolev direktiiv jõustub kahekümnendal päeval pärast selle avaldamist Euroopa Liidu Teatajas.

Artikkel 4

Käesolev direktiiv on adresseeritud liikmesriikidele.

Brüssel,

Nõukogu nimel

eesistuja